पाएं अपने शहर की ताज़ा ख़बरें और फ्री ई-पेपरडाउनलोड करें
जयपुर। पांच साल पहले हुए सीरियल बम ब्लास्ट की दहशत अभी तक शहरवासियों के दिल से निकली नहीं थी कि मंगलवार सुबह साइकिल पर टिफिन बांधे दो संदिग्ध युवकों को देखते ही एक बार फिर चारदीवारी में सनसनी फैल गई। बताया जा रहा है कि चांदपोल हनुमान मंदिर के पास दो युवक साइकिल पर टिफिन बांधे देखा गया। दोनों की गतिविधि देखने से संदिग्ध लगी। लोगों ने इसकी सूचना पुलिस कंट्रोल रूम को दी। मौके पर पहुंची पुलिस ने तुरंत परकोटे की नाकाबंदी कर दोनों संदिग्ध युवक की तलाश में जुट गई। लेकिन अभी तक उन दोनों युवकों का पता नहीं चल पाया है।
जानकारी के अनुसार परकोटे में भारी पुलिस जाप्ता तैनात कर दिया गया है। वहीं फुटकर दुकानदारों को दुकानें बंद रखने के लिए कहा गया है। डीसीपी महेंद्र सिंह चौधरी ने बताया कि कंट्रोल रूम को मिली सूचना के मुताबिक दोनों ही युवकों की उम्र करीब 25-30 वर्ष है। जिनके पास साइकिल और उस पर टिफिन बंधा हुआ है। सभी थानाधिकारियों को अपने-अपने इलाके में नाकाबंदी कर संदिग्धों को तलाशने के निर्देश दिए गए हैं।
चांदपोल में मंगलवार को होती है खासी भीड़: मंगलवार होने के कारण चांदपोल हनुमान मंदिर में आए दिन की तुलना में अधिक भीड़ होती है। इसी दौरान साइकिल पर टिफिन बांधे दो संदिग्ध युवकों घूमते देखा गया। इसके बाद श्रद्धालुओं में अफरा-तफरी मच गई।
नीले रंग की पेंट और चैक का शर्ट पहने हुए था संदिग्ध युवक: पुलिस के मुताबिक एक युवक ने नीले रंग की पेंट और चैक का शर्ट पहन रखा है। दूसरे युवक ने काले रंग की पेंट और लाल रंग का चैक का शर्ट पहन रखा है। दोनों ही युवकों के पास पुरानी साइकिल बताई गई है। दोनों की साइकिल के लगेज पर टिफिन लगा हुआ बताया गया है। सूचना है कि एक संदिग्ध के पास लैपटॉप भी है। साइकिल पर काले रंग के बैग में टिफिन रखा हुआ था।
विशेष जाप्ता तैनात: संदिग्ध युवक की सूचना मिलने पर डीसीपी महेंद्र सिंह चौधरी सहित पुलिस के तमाम आलाधिकारियों ने चारदीवारी में डेरा डाल लिया। चांदपोल हनुमान मंदिर, सांगानेर हनुमान मंदिर, गोविंद देवजी मंदिर, ताड़केश्वर और गलता धाम सहित तमाम मंदिरों के पास विशेष जाप्ता तैनात किया गया है। इसके अलावा प्रमुख चौराहों और गलियों में भी पुलिसकर्मी नाकाबंदी कर संदिग्धों की तलाश में जुटी हुई है।
मंगल को ही हुए थे धमाके : करीब पांच साल पहले 13 मई, 2008 को मंगलवार के दिन ही चांदपोल व सांगानेरी गेट हनुमान मंदिर सहित चारदीवारी में आठ स्थानों पर साइकिल पर लगे टिफिन बम के सिलसिलेवार धमाके हुए थे। जिसमें करीब 70 लोगों की दर्दनाक मौत हो गई थी, जबकि सैकड़ों घायल हो गए थे। आज मंगलवार के दिन चांदपोल हनुमान मंदिर के पास साइकिल लिए दो संदिग्धों के दिखे जाने पर शहर में एक बार फिर दहशत का माहौल बन गया।
Photo: Niranjan Chauhan
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva lus_Latn zho_Hant eng_Latn